text: Ugen bliver overskyet med kun få huller til solen
  10 oktober 2016 kl. 06.59
  De næste dages vejr vil være præget af skyer, der kun levner få huller til at lade solen trænge igennem.
  I vores del af landet er chancerne for sol endda mindst. Paraplyer og regntøj bliver der til gengæld ikke større brug for.
  - Tidligt mandag ligger et regnområde over Kattegat. Det er på vej mod sydvest, og vil senere på dagen give regn til langt det meste af landet, siger siger Frank Nielsen, vagthavende meteorolog ved DMI til Ritzau.
  Men så er nok også slut med vådt vejr indtil videre.
  - Derefter følger fire dage i rap med skyet vejr. Ved Østersøen kan der komme enkelte byger, men det bliver slet ikke så vådt, som det var i weekenden, lover Frank Nielsen.
  Han garanterer også, at der endnu ikke er opsejling til noget, der bare kommer i nærheden af nattefrost.
  Frem til fredag vil det være mellem fem og otte grader varmt i nattetimerne.
  